钦定古今图书集成/明伦汇编/交谊典/第090卷 > 册府元龟 > 《感知己赋》〈有序〉李翱
## 钦定古今图书集成/明伦汇编/交谊典/第090卷 > 册府元龟 > 《感知己赋》〈有序〉李翱

贞元九年，翱始就州府之贡举人事。其九月，执文章一通，谒于右补阙安定梁君。是时梁君之誉塞天下，属词求进之士，奉文章造梁君门下者，盖无虚日，梁君知人之故也。亦既相见，遂于翱有相知之道焉。谓翱得古人之遗风，期翱之名不朽于无穷，许翱以拂拭吹嘘。翱初谓“面相进也，亦未幸甚。” 十一月，梁君遘疾而殁。翱渐游朋友，公卿间，往往皆曰：“吾久籍子姓名于补阙梁君也。” 翱乃知非面相进也。当时意谓先进者遇人特达，皆合有是心，亦未谓知己之难得也。梁君殁于兹五年，翱学圣人经籍、教训文句之旨，而为文将数万言，愈昔年见于梁君之文弗啻数倍。虽不敢同德于古人，然亦当无怍于中“心。每岁试于礼部，连以文章罢黜，声光晦昧，于时俗人皆谓之固宜矣。然后知先进者遇人特达，亦不皆有是心，方知知己之难得也。夫见善而不能知，虽善何为？知而不能誉，则如勿知；誉而不能深，则如勿誉；深而不能久，则如勿深；久而不能终，则如勿久。” 翱虽不肖，幸辱于梁君所知。君为之言于人，岂非誉欤？谓其有古人之遗风，岂非深欤？而逮夫终身，岂非久欤？不幸梁君短命遽殁，是以翱未能有成也。其谁能相继梁君之志而成之？欤！已焉哉！天之遽丧梁君也，是使翱之命久迍？邅厄穷也。遂赋《感知己》以自伤。其言怨而不乱，盖《小雅》骚人之馀风也。其辞曰：

戚戚之愁苦兮，思释去之无端。彼众人之容易兮，乃
志士之所难。伊自古皆嗟兮，又何怨乎兹之世。独厄
穷而不达兮，悼知音之永逝。纷余生之多故兮，愧特
于世之谁知。抚圣人教化之旨兮，询合古而乖时。诚
自负其中心兮，嗟与俗而相违。趋一名之五稔兮，尚
无成而淹此路岐。昔圣贤之遑遑兮，极屈辱之驱驰。
择中庸之蹈难兮，虽困顿而终不改其所为。苟天地
之无私兮，曷不鉴照于神祇。心劲直于松柏兮，沦霜
雪而不衰。“知我者忽然逝兮，岂吾道之已而！”